Шерипбаев Күлташыр

Шерипбаев Күлташыр - акын, жазуучу. Калинин районунун Күрпүлдөк айылында 1947-жылы 1-февралда туулган. 1964-жылы Күрпүлдөк айылдык орто мектебин аяктап, 1966-жылы Кара-Балтадагы № 7 кесиптик-техникалык окуу жайын ийгиликтүү аяктаган. Алгач трактор, комбайн, кийин машина айдоочу болуп эмгектенген. 1966-жылы Советтик Армиянын катарына чакырылып, армиядан кийин кайрадан өз жергесинде механизаторлук, бригадир, инженерлик кесипте эмгектенген.

1972-жылы Калинин районундагы “Сельхозтехника” бирикмесинде инженер-технолог кызматына дайындалып, өзүнүн колхозуна кураторлук кылган.

1978-жылы райондук комитеттин сунушу менен Райондук “Автомото сүйүүчүлөр коомунун” райондук Кеңешинин төрагасы болуп дайындалган.

1983-жылы Ош мамлекеттик педагогикалык институтунан сырттан окуп, 1987-жылы кыргыз тили жана адабияты мугалими кесибине ээ болгон. Ошол эле жылы өзү окуган мектебинде мугалим, андан кийин Жайылма орто мектебинде мугалим, мектептин директору болуп иштеген.

Мектепте окуп жүргөн кезинде “Ленинчил жаш” гезитинде ырлары, сатиралары жарык көрүп, “Ала-Тоо таңшыйт” жана “Талас таңшыйт” радио берүүлөрүндө уктурулган.

Райондук Алыкул Осмонов атындагы «Ак-Тилек» адабий ийриминин активдүү мүчөсү, 1987-жылы Кара-Балта шаарында өткөн жаш акын-жазуучулар фестивалынын лауреаты болгон.

2002-жылдан Кыргыз Республикасынын Жазуучулар союзунун мүчөсү.

 Жарык көргөн китептери 
 Кыргыз тилинде 
Биз сени сагындык: Ырлар. – Ф.: Эркин тоо, 1996. – 43 б.

Ак Бата: Ырлар жыйнагы. – Ф.: Эркин тоо, 1998. – 78 б.

Элеси өчпөс карылар: Ыр менен берилген эскерүүлөр. – Б.: Кыргызстан, 1999. – 75 б.

Өтөлгөлүү өмүр: Көркөм-даректүү повесть. – Б.: Кыргызстан, 2004. – 300 б.

Эрке тору: Поэма, ырлар. – Б.: Бийиктик, 2006. – 280 б.  

 Колдонулган адабияттар 
Кыргыз Республикасынын жазуучулары/Кыргызпатент.Түз.: М. Ааматов, А.Чекиров, Ө.Калыева. – Б.: 2011. –  456 б. ISBN   978-9967-26-379-6
Категория: Кыргыз Республикасынын жазуучулары